**Generalforsamling d. 6. juni 2024**

 Afholdt på Oldfruen kl. 16:00

Mødt er: Bestyrelsen, revisor Svend Sand, folkevalgt revisorer, Pumpemester samt 10 lodsejere.

Formand Torben Friis-Hansen kan byde de fremmødte velkommen.

1. **Valg af stemmetællere:** Axel Lindhard og Søren Bjerregaard vælges.
2. **Valg af dirigent:** Jens Erik Boesen foreslås og vælges. Jens Erik kan konstatere, at generalforsamlingen er rettidigt indvarslet og dermed lovlig
3. **Bestyrelsens beretning:**  Beretning for Bøtø Nor år 2023

 **Årets gang**

Årets nedbør ved pumpestationen blev målt til 737 mm (705 mm).

Der blev pumpet i alt 14.750.82 m3. vand ud i Guldborgsund.

Elforbruget var 379.382 kwh.

Der er udpumpet 8.239.140 m3. fra Nordkanalen og 6.511.680 m3. fra Sydkanalen.

Vådeste var de sidste 3 mdr. med til sammen 339 mm og maj den tørreste med 9 mm.

Et vådt år med meget vand, der skulle pumpes ud, men ikke større mængder end vore pumper har kunnet følge med.

**Vedligeholdelse af kanaler og maskiner**

Sommerslåning og efterårsslåning er blevet udført efter regulativets anvisninger.

Vi har generelt nogle gode brinker og mange lodsejere har anlagt 2-4 meter med græs på arbejdsbæltet. Dette giver gode køreforhold, tak for det.

Ved dæmmebroen er brinken skredet ud. Der er et problem for marken skråner ned mod kanalen, så ved megen overfladevand løber jorden med ned i vandløbet.

Vi har stadigvæk lodsejere, der graver en rende ud til kanalen for at fjerne overfladevand, dette er ikke tilladt.

Skal der fjernes overfladevand, skal det gøres på følgende måde: Der graves et dræn ned fra kanalen og mindst så langt, at arbejdsbæltet ikke berøres, her sættes så en brønd, som overfladevandet kan ledes til.

Arbejdsbæltet ved Laksenborgløbet er tilsyneladende blevet løst, da grundejeren har fjernet hegnet, så vi kan køre der.

Vi har igen i år haft en del hegnsklipning for lodsejere efter høst.

**Pumper**

Vores 6 pumper på pumpestationen er renoveret og sat op i ydelse for flere år siden. Pumpe nr. 7, som blev bygget i 1948, er aldrig blevet renoveret. Pumpestationen pumper i dag mere end det der kræves i NIRAS- rapporten, dette var grundlag for hele udvidelsen af Nordkanalen. Vi har aldrig fået afprøvet om der er brug for en større ydelse, end det vi kan nu 9.200 l/s.

I efteråret spurgte Lykkegaard Pumper, om vi ville renovere pumpe nr. 7? Det blev besluttet at renoverer den sidste også.

Først i november kommer Lykkegaard for at hente pumpen. Normalt kan en pumpe tages op på en dag, her gik 3 dage.

Den var ikke sat ned med henblik på nogensinde at skulle op igen. Op kom den, men det stod hurtigt klart, at den var for dårlig til at renovere.

Nu var prisen ikke 600.000 kr. men 1.400.000 kr.

Vi får nu en hel ny pumpe, ny motor og nye installationer. Det er mange penge for en reservepumpe, men skal den fremover være reserve, eller er vi der, hvor vi faktisk har brug for alle?

Den nye pumpe vil blive sat op i maj 2024.

Den 3. januar 2024 får vi rigtig megen vand. Vi får for første gang efter renoveringen afprøvet vores anlæg, kunne der komme 9.200 l/s gennem selve pumpestationen, når den er kun bygget til 6.000 l/s.?

Alt fungerede som det skulle, vandet kom frem til pumpestationen, men i langt større mængder, end vi kunne pumpe ud. Først den 5. januar begyndte vandet at synke.

Har vi her et problem, eller er det en hændelse vi skal lære at leve med?

**Synliggørelse af Bøtø Nor**

Hvad er en pumpestation, svaret virker ret logisk for os, der er født på Sydfalster, at pumpe vand ud af Noret.

Når jeg taler med folk i sommerhusområdet, forstår de det ikke.

Jeg tror, at der er brug for at informere vores brugere langt mere om, hvad der foregår og hvorfor.

Der er lavet et naturområde, Spor i landskabet. Nu bliver den gamle pumpestation renoveret, så den kommer til at stå som et flot museum.

Det er her, der fortælles den gode historie.

Når der er åbent på den Gl. Pumpestation, så er der mulighed for at se den nye Pumpestation også.

Dette er rigtig godt, men vi skal med på Hjemmesiden og Facebook, så alle kan følge med i hvad der sker. Det skal være muligt at give en løbende briefing af, hvad der sker f.eks. den 3.januar 2024.

**Helhedsplan Sydfalster**

Guldborgsund kommune besluttede i februar 2022 at ansætte Sweco til at se på, hvordan der kan laves en ny ansvarsfordeling på Sydfalster.

”**Sweco projekt bygger på forslag til fornyet, entydig ansvarsfordeling for etablering og drift af afvandingsanlæg, dvs. fællesdræn, kanaler og pumpeanlæg”.** (se planredegørelse 1.2 andet afsnit)

Her står klart hvad det er for en opgave Sweco har fået.

 1.Sweco skriver i Vision, koncept & strategi side 48-50

”**Da der er tale om et afvandingsbehov for drænvand, er en af de enkleste løsninger, at drænsystemerne overtages af landvindingslaget, som netop har til formål at håndtere drænvand. Landvindingslaget vil dermed fremover kunne varetage vedligeholdelsen af hele afvandingssystemet i området, evt. med Guldborgsund Forsyning som operatør. Driften finansieres således ved bidraget til landvindingslaget.**

**Ved at placere opgaven i eksisterende landvindingslag eller nyt offentligt pumpelag vil forpligtigelserne, til den fremtidige trinvise udbygning af drænsystemer, kunne ske på et fagligt korrekt grundlag, også under hensyntagen til klimascenarier, som kan skrives ind i landvindingslagets/pumpelagets vedtægter.**

**Det anbefales dog, at der i fremtidige lokalplaner, inden for eller med afvanding til interesseområdet, beskrives at grundejere skal bidrage til landvindingslagets/ pumpelaget”**

 **2.Private Drænlag: En ansvarsfordeling med oprettelse af flere private drænlag, der driver etablering, drift og vedligehold samt udbygning af drænsystemerne i deres område. Forudsætninger herfor er, at man får en udledningstilladelse direkte til recipient fordi, der i vandløbsloven ikke ligger mulighed for, at et bagvedliggende drænlag kan lede videre til det næste drænlag.**

**Hvis alle drænlag bliver enige om kapacitet, drift og vedligeholdelse samt udbygning af disse drænsystemer, vil denne løsning kunne fungere og området holdes tørt. I praksis vil det dog være svært at opnå.**

**Hvis enkelte drænlag ikke drifter, som planlagt eller overholder aftalerne, vil naboforeningerne blive direkte påvirket. Yderligere skal der ofte være enstemmig enighed i laget, som kan være svære at opnå, når det drejer sig om direkte økonomiske omkostninger for grundejerne. Der kan også være forskellige forståelser for udfordringen og løsningsmuligheder i de forskellige drænlag, som gør at tiltag kan modarbejde hinanden. Derved er en sådan ansvarsfordeling ikke stabil og kompleksiteten i ansvarsfordelingen forbliver høj, da der i princippet fortsat vil være mange direkte aktører**

**3.Regnvandskloakering af hele området: Såfremt hele området regnvandskloakeres og området derved udpeges som separatkloakeret i spildevandsplanlægningen, vil ansvaret for drift og vedligehold ændres. Dette vil give et simplere driftsansvar, hvor forsyningen vil være ansvarlig for drift af det offentlige system.**

**Omkostningerne ved dette vil dog være uforholdsmæssigt store for grundejerne; Både fordi de** skal betale for regnvandskloakering på egen matrikel, **men også fordi forsyningen skal investere massivt i separatkloakering i området. Det vil kræve, at alle regnvandssystemer laves om, og nuværende afvanding – både privat og offentligt – skal ændres. Forsyningen skal finansiere via stigende takster og vil derudover skulle finde kæmpemæssige arealer til bassiner, grave store ledninger og måske have behov for ekspropriering af grunde til arealer til bassiner. Yderligere vil det medføre at vandet ledes til rørene i stedet for at nedsives og derved være med til at danne grundvand, som i forvejen er en presset ressource i området.**

Her står klart beskrevet, hvilke muligheder der er.

Sweco fremlægger første forslag som fantastisk, og betragter de to andre som værende urealistiske. Det forbavser mig ikke, for de har ikke noget ansvar.

Vi ved ikke, hvad kommunen vil.

Leger vi lidt med tanken om at Landvindingslaget skal være en del af dette projekt

Så er der to muligheder:

Kommunen gennemfører det hele selv, som vandløbsmyndighed og tager det fulde ansvar.

Der oprettes en gruppe som skal bestå af personer fra sommerhusområdet, kommune og Landvindingslaget, der får til opgave at lave et nyt selskab/drift fællesskab, som skal have ansvaret for afvanding.

Ansvar er en ting , men hvad er det der skal tages ansvar for og hvordan?

Hvilke opgaver blive overført fra forsyningen/kommunen ?

Hvad har de enkelte grundejerforeninger haft af opgaver?

Landvindingslaget har vedtægter, der beskriver deres opgaver.

Det bliver en kæmpe opgave, at få opbygget sådan et selskab.

Kan vi se os selv i dette?

Jeg synes, vi skal prøve, at få indflydelse, hvis det skulle gå så galt.

Om der kan og vil blive lavet noget i denne retning, ved vi ikke, men i sidste ende skal generalforsamlingen sige god for resultatet.

**Gæster på Pumpestationen**

Efter generalforsamlingen i 2023 inviterede vi teknik & miljøudvalget ud

på pumpestationen. Efter flere forsøg lykkedes det, og vi mødtes den 20. februar 2024.

De så vores pumpestation og efterfølgende fortalte jeg om de tiltag, der var gjort for at opgradere kanaler og pumpestation.

Vi spurgte ind til Helhedsplanen, men der var ingen i udvalget, der forstod teksten, eller også prøvede de tale uden om.

Det var mærkeligt, at der var lavet et projekt, som ingen ønskede at diskutere eller tage ansvar for.

Vi sluttede af med smørrebrød, og jeg følte også at udvalget havde fået et rigtigt godt indblik i, hvad en pumpestation er, og hvad vi har gjort for at forbedre ydelsen på kanaler og pumper.

Jeg bad til sidst Christian Refstrup om et møde, hvor alle disse spørgsmål kunne blive belyst.

At flytte ansvaret løser ikke problemet, hvis ikke de grundlæggende problemer først bliver klarlagt som er følgende.

Pumpeydelsen beskrives, som for stor i sommerhusområdet, hvordan løses dette problem?

Drænvand fra private – grundejerforeningers fælles veje og kommuneveje.

Binært grundvand og nedsivning på egen grund?

Sommerhuse – natur –saltvand - drikkevand – Landbrug

Hvor skal vandet placeres, når det kun må ledes ud i kanalen (efter hvad pumperne på pumpestationen kan klare)?

Hvordan løses problemet med dræn af områder, når nogen har betalt selv.

Vandløbsloven.

Partsfordelingen

Vi står ved en skillevej:

Vi har brug for at vide, om Landvindingslaget skal lave regnvandsbassin eller større pumper.

Vi pumper 1,28 l/s/ha, det er mere end vedtægterne kræver, men er 3. januar 2024 noget vi skal tage alvorligt, så vil det kræve flere års arbejde med planlægning af nyt projekt.

Kære politikere kom nu med en klar besked om, hvor Helhedsplanen skal placeres.

Vi drøfter gerne det videre forløb.

Til sidst en stor tak til Torben og Bo samt bestyrelsen for godt samarbejde.

Efterfølgende lidt debat om helhedsplan for Sydfalster. Der gives udtryk fra flere sider, at Bøtø Nor ikke skal gå ind i vedligeholdelse af dræn i sommerhusområde.
Jens Jørgen Jensen mener ikke at partsbidraget er retfærdigt, da Bøtø Nor modtager vand fra højtliggende områder, som ikke betaler. Torben Friis sagde, at det er et levn fra gammel tid og det kan ikke ændres.
Beretning taget til efterretning.

1. **Regnskab for 2023:** Svend Sand får ordet, for aflæggelse af regnskab.
Svend kan fortælle, at det er et regnskab uden påtegninger Enkelte poster gennemgås samt noter, aktiver og passiver.
Årets overskud på kr. 181.248,- overføres til næste års regnskab.
Regnskabet stilles til godkendelse og da der ingen indsigelser var, er regnskabet godkendt.
2. **Budget for 2025:** Svend gennemgår budgettet, som er udarbejdet sammen med bestyrelsen, for 2025. En post som pumpernes drift(el) kan svinge en del og er derfor reguleret.
Udgifter til videncenter forventes, at gå næsten i nul.
Indtægter er uændret, da parts- og ejendomsbidrag er uændret.
3. **Valg til bestyrelse**: Torben Friis-Hansen med stedfortræder Jens Corneliussen er på valg.
Da der ikke var andre forslag er begge genvalgt.
Kjeld Hemmingsen med stedfortræder Allan Mortensen er på valg. Da Kjeld ikke ønsker genvalg, foreslås Allan Mortensen. Allan Mortensen vælges med stedfortræder Niels Corneliussen.
4. **Valg af revisorer**: Efter tur er Søren Krighaar på valg. Da der ikke kom andre forslag genvælges Søren.
5. **Evt**.: Torben Friis-Hansen spørger forsamlingen om der er overvejelser til helhedsplanen. Der opfordres til at tage den med ro og se hvad der meldes ud.
Aksel Lindhard giver opbakning til Bøtø Nor og mener, at forsyningen selv må stå for dræn i Marielyst.
Kjeld Hemmingsen takker for sine mange gode år i bestyrelsen. Torben kan fortælle, at Kjeld har været i bestyrelsen i 27 år og takker for det gode samarbejde og giver også en tak videre til Allan Mortensen, for at træde ind i bestyrelsen.
Da der ikke var flere indslag kunne dirigenten takke for god ro og orden og give ordet til Torben Friis for en afsluttende bemærkning.
Torben kommer ind på mulige tiltag i fremtiden. Kommunen vil gerne gøre området Møllesøen til §3 område og Møllesøen vil derfor ikke for fremtiden, kunne bruges til vandreservoirområde.
Torben ønsker alle en God sommer.

 Generalforsamling slut.

**Konstituerende møde:**

Formand Torben Friis-Hansen
Næstformand Jens Erik Pedersen
Forretningsudvalg: Henrik Vest Hansen
Bestyrelsesmedlem Jacob Falk Rasmussen
Bestyrelsesmedlem Allan Mortensen

Best. Repræsentant i Gl. Pumpestation Åben for forslag

Bestyrelsen er som følger:

Torben Friis-Hansen Formand genvalgt d. 6/6-24

Med personlig stedfortræder Jens Corneliussen

Jens Erik Pedersen Næstformand genvalgt d. 22/6-23

Med personlig stedfortræder Simon Munch

Henrik Vest Hansen Forretningsudvalg genvalgt d. 9/6-22
Med personlig stedfortræder Søren Bjerregaard

Allan Mortensen Bestyrelsesmedlem nyvalgt 6/6-24

Med personlig stedfortræder Niels Corneliussen

Jacob Falk Rasmussen Bestyrelsesmedlem genvalgt 9/6-22

Med personlig stedfortræder Anders Falk Rasmussen

Revisorer:
Søren Krighaar Genvalgt d. 6/6-24

Mikael Bertelsen Genvalgt d. 22/6-23

 Mødet slut.